Адыгэ пщащэ нэхъ пажэр къыхах
Дунейпсо, Къэбэрдей Адыгэ Хасэхэм, Налшык къалэ администрацэм щэнхабзэмкIэ и къудамэм, Кэнжэ къуажэм ЩэнхабзэмкIэ и унэм, «Адыгэ псалъэ» газетым зэгъусэу илъэс ещанэ хъуауэ ди республикэм къыщызэрагъэпэщ «Адыгэ пщащэ» зэпеуэр щэбэт кIуам Кэнжэ щекIуэкIащ. Мы гъэм абы хэтащ ди хэгъуэгум и район зэмылIэужьыгъуэхэм къикIа хъыджэбзи 8.
Гран-При саугъэтыр зыхуагъэфэща Дыгъужь Сарэ
Япэ увыпIэр къэзыхьа ЛIыгуащIэ Радимэ
Пщащэ тхьэIухудхэм ягъэлъэгъуащ я акъылым и жанагъыр, адыгэбзэм зэрыхуэшэрыуэр, лъэпкъ хабзэмрэ къафэмрэ зэраIэпэгъур, адыгэ шхыныгъуэхэм я пщэфIыкIэмрэ я сэбэпынагъымрэ зэращIэр, адыгэ тхыпхъэщIыпхъэхэмкIэ гъэщIэрэщIа бостейхэр, адыгэ фащэр я Iэпкълъэпкъым екIуу ящыгъыу утыкум зэритыр.
А псоми гупсэхуу кIэлъыплъа жюрим и къалэныр тынштэкъым, ауэ зэпеуэ щыхъукIэ, увыпIэхэр ягуэшын хуейти, мыр кърикIуащ:
Гран-При саугъэтыр Дыгъужь Сарэ (Иорданием къикIыжауэ Налшык щопсэу, щоджэ) хуагъэфэщащ, япэ увыпIэр ЛIыгуащIэ Радимэ (Дыгулыбгъуей), етIуанэр Къумахуэ Элинэ (Лэскэн ЕтIуанэ), ещанэр Шыдакъ Роксанэ (Инарыкъуей) къахьащ. Къафэм и гуащэ хъуащ Шэру Анжелэ (Къармэхьэблэ), пщащэ нэхъ акъыл жану къыщIэкIащ Мэлей Iэминэ (Сэрмакъ), нэхъ щIыкIафIэу къалъытащ Мамхэгъ Миланэ (Шэджэм Езанэ), пщэфIэным нэхъ хуэIэзэу къыхахащ КIэщт Альбинэ (Кэнжэ) сымэ.
Зэпеуэр зэрекIуэкIам теухуа тхыгъэ ди газетым и къыдэкIыгъуэхэм ящыщ зым тетынущ.
НэщIэпыджэ Замирэ.
Сурэтхэр Къарей Элинэ трихащ.
